Papersnake/gushiwen huggingface dataset:
春游吟
李章（唐代）

初春遍芳甸，十里蔼盈瞩。美人摘新英，步步玩春绿。

所思杳何处，宛在吴江曲。可怜不得共芳菲，

日暮归来泪满衣。
简江子求茶
晃冲之（宋代）

政和密云不作团，小夸寸许苍龙蟠。
金花绛囊如截玉，绿面彷佛松溪寒。
人间此品那可得，三年闻有终未识。
老夫於此百不忙，饱食但苦夏日长。
北窗无风睡不解，齿颊苦涩思清凉。
故人新除协律郎，交游多在白玉堂，
拣牙斗夸皆饫尝。幸为传声李太府，
烦渠折简买头纲。
戏德邵
李正民（宋代）

漫说灵犀一点通，人生谁肯困途穷。远同汉代东方朔，近比江途黄仲熊。

休戴南金双德胜，幸逢膏泽屡年丰。薄田正可捐鸡肋，义士于今少古鸿。
长相思·花飞飞
赵长卿（宋代）

花飞飞。柳依依。
帘掷东风日正迟。社前双燕归。

药栏东，药栏西。
记得当时素手携。弯弯月似眉。
句
吴传正（宋代）

从此天津南畔景，不教都属邵尧夫。
八影 其二 柳影
成鹫（清代）

不辨劳亭色，谁知远别心。大堤多近水，斜日渐移阴。

叠浪生平地，新条暗旧林。东风太无赖，摇曳碧阶深。
淝山东归
金君卿（宋代）

巨区苦行役，今日又东归。
揽辔月盈把，山林霜满衣。
眼看风叶乱，心逐野云飞。
税马山前驿，长天又落晖。
为薛台悼亡
白居易（唐代）

半死梧桐老病身，重泉一念一伤神。
手携稚子夜归院，月冷空房不见人。
湖楼玩雪
白珽（元代）

上湖十里卷帘中，幻出瑶华第一宫。
山势蹴天银作浪，柳行扑地玉为虹。
渔蓑鹤氅同为我，爵舌羊羔不负公。
明日凤池朝退蚤，一鞭曾约试吟骢。
次韵康庆之秋雨喜凉书怀五首
方回（元代）

少年健如虎，不信发齿落。
风雨凄其秋，众叶失所托。
深潜泉自滋，猛锻石亦铄。
细思陶元亮，大胜王镇恶。
谢太傅庙
沈遘（宋代）

功业由来出偶然，晋师岂必胜苻坚。谢公更欲收民望，故筑新城坐自全。
子温侄用再闻诵新作突过黄初诗作十诗见遗辄勉强次韵 其五
张扩（宋代）

国风久沦亡，毛郑纷六凿。譬如秋水篇，破坏向与郭。

千年见渊明，五字配前作。谁传古人诀，定自顾方略。
入安南以官事未了绝不作诗清明日感事因集句成十绝奉呈贡父尚书并示世子及诸大夫篇篇见寒食 其一
陈孚（元代）

拜扫归来走钿车，二年寒食住京华。自怜惯识金莲烛，奉使虚随八月槎。
黄葵
梁栋（宋代）

乾坤有正气，间色皆为臣。
名葩据中央，红紫谁敢邻。
倾日不忘据，卫足恐伤身。
冥然无知识，忠孝出本真。
林林天地间，戴履而为人。
明灵秀万物，孰不尊据亲。
嗟嗟叔季后，利欲泯天伦。
邈哉望帝国，产生瑞世珍。
九夏不趋炎，三月不争春。
高秋风露冷，孤标出清尘。
背时还独立，揽芳泪沾巾。
赠江夏相者陈梅心
曹伯启（元代）

江浒老梅树，百花头上开。微风散清馥，寂感如灵台。

君子道云长，坐观凡木摧。莫辞方寸苦，调鼎鉴英材。
数日
赵师秀（宋代）

数日秋风欺病夫，尽吹黄叶下庭芜。
林疏放得遥山出，又被云遮一半无。
还返释言 其二
薛季宣（宋代）

道人与我言，熬水可丹成。阴阳忖节度，金玉争精明。

问之谁因尔，惟言火力停。毫釐谬以消，造物亦何情。
卜邻驿
潘希曾（明代）

卜邻之驿谁与邻，荒山四面徒嶙峋。白云当檐来往频，长藤古嶙相依因。

萧条溪谷少人民，时有翠鸟啼青春。我尝御风遍八垠，徒步北斗趋紫宸。

回头一瞬隘九真，蹊径诘曲难具陈，华风渐染何时淳。
冬至日闻雷
杨时（宋代）

土圭日已南，百年生有期。
新阳潜地脉，惨惨群阴微。
尚觉云气昏，严飚弄寒威。
狂雷与骤雨，奔逐如喧鼙。
百虫误惊蛰，生理亦已亏。
向晚怒声息，散雪交余辉。
凌寒山驿孤，持盃空自疑。
饮赵池咏海棠
韩淲（宋代）

池阁新晴见海棠，试将杯酒问春光。主宾可是风流杀，一片红云过夕阳。
和唐伯宪二首
姜特立（宋代）

倦翼投深樾，惊鳞忆故川。
渊明松有迳，杨恽豆宜田。
穷达安微分，行藏愧昔贤。
此心谁尽了，达此固怡然。
秣陵馆夜对张山人
张正蒙（明代）

秋风山馆夕，一榻近灯前。
共话忽深夜，相看非少年。
斗垂天末树，磷出雨余田。
亦有茅檐下，饭牛人未眠。
访白陂陈处士
乐史（宋代）

沿溪复践云，云边访道人。
水声齐入耳，由色来遶身。
闻君话经济，使我开精神。
少微星在此，飞诏何因循。
调兵
吕定（宋代）

年少谈兵胆气豪，折冲千里岂辞劳。
旌旗影动秋风瑟，鼓角声回夜月高。
红锦裁鞍新试马，黄金装带旧悬刀。
临征自信军容盛，五色团花绣战袍。
临江仙 为烈女顾季繁赋
沈友琴（清代）

彤管徒传缑岭怨，采兰又酿新愁。此身已许便相酬。

一朝巾帼志，千古丈夫俦。

慷慨捐生犹易事，从容就义难求。楼空人去冷香篝。

云寒朝欲暮，月淡夜何修。
火燄峰
黄毓祺（明代）

譬诸大火聚，光燄高摩空。我欲如胜热，投身住此中。
眼儿媚 赋燕子楼用斡臣继路宣叔乐府韵
王恽（元代）

横塘烟淡冷涵秋。寂寞旧妆楼。珠帘夜月，露桃幽怨，总是闲愁。形消骨化情缘在，此恨若为休。长河解浣，佳人无那，倒卷黄流。
驺虞歌
王绂（明代）

景星辉，阊阖开。五云灿，驺虞来。嗟哉驺虞岂偶然而来哉。

大化赋其德，大块成其材。猊首虎躯雄见魁。玄文郁郁素质白，烂然云汉同昭回。

其动也不疾而速，其静也不猛而威。不肯食生物、履生草，虎鹿百兽日与相追随。

嗟哉驺虞必应昌期而来归。始吾皇之御极兮，出于阳翟之大野，今吾皇之时巡兮，又见于曹邑之林隈。

实繇吾皇盛治之所致，德合尧舜之无为。顺四序，平三台。

五风十雨阜民财。嗟哉驺虞乃得于此时游于帝乡而徘徊。

入灵囿，近瑶台。麒麟相与，角端为侪。文犀白象相参陪。

万姓乃毕贺，欢呼隐如雷。皇心谦抑不自圣，拒而弗有尤谦撝。

颂声洋洋盈八垓。微臣作歌愧菲才。仰祝吾皇圣寿亿万岁，德业广大功巍巍。

德业广大功巍巍。
丰泽园御试论赋蒙赐饮馔仰聆训诲恭纪
杨名时（清代）

圣代文明盛，薰风禁篽开。温纶宣玉阙，彩仗莅仙台。

捧日弹冠宣，承恩珥笔陪。荣光浮太液，瑞霭接蓬莱。

漾楫清荷里，维舟翠荻隈。华班佳树下，珍膳御厨来。

散步通璇圃，环池藉绣苔。香分天禄札，文待孟坚才。

湛露沾天泽，需云挹帝杯。炉烟临水泛，苑鸟隔花催。

纳卷劳询问，随人赐剪裁。重闻申巽命，窃幸荷深培。

顾分弥知惕，扪衷敢自猜。抒诚盟夙夕，秉训凛昭回。

永戒虚憍习，期殚樗栎材。皇仁逾海岳，何以效涓埃。
复回下外朝山行白浪道中二首 其二
宋褧（元代）

径路纡馀出，沙湾宛转流。群山中不合，万竹翠相缪。

稼圃何粗鄙，桃源岂谬悠。境奇诗句拙，摹写愧林丘。
寒食
赵友直（宋代）

人道芳辰载酒行，予心翻起古今情。
纸钱烧罢归来后，犹有原头杜宇声。
董邦达山水小帧 其十二 松崖苔磴
弘历（清代）

拣择云崖结草亭，威纡翠巘远为屏。长松落落发天籁，便步丹梯试一听。
偈颂一百二十三首
释祖钦（宋代）

只闻子声，不见子形，
忒煞分明。只得其体，
不得其用，可煞现成。
桃花承露红
韩维（宋代）

蕣英憔悴藕花零，篱下红芳特地荣。妍丽顿添秋气象，欢娱潜地老心情。

武陵溪上分颜色，洛水园中得号名。为此径须判一醉，缓调丝管促飞觥。
秋思
陆游（宋代）

巢燕成归秋景奇，颇容老子醉哦诗。
山晴更觉云含态，风定闲看水弄姿。
痛饮何由从次道，并游空复忆安期。
天涯又作经年客，莫对青铜恨鬓丝。
水龙吟·先生放逐方归
刘克庄（宋代）

先生放逐方归，不如前辈抽身早。台郎旧秩，看来俗似，散人新早。起舞非狂，行吟非怨，高眠非傲。叹终南捷径，太行盘谷，用卿法、从吾好。

闭了草庐长啸。后将军来时休报。床头书在，古人出处，今人非笑。制个淡词，呷些薄酒，野花簪帽。愿云台任满，又还因任，赛汾阳考。
次韵春
卫宗武（宋代）

物华来冉冉，天气宜温温。
浪浪但鸣雨，浩浩常浮云。
谁知润泽中，厥有丰美存。
一朝日出杲，绚烂赪紫群。
川原遍涂抹，纷若粉黛陈。
芳菲出枯槁，何异富易贫。
难并惟乐事，昔人尝有云。
留题西溪三绝 其一
赵沨（金朝）

谁开玉鉴泻天光，占断人间六月凉。日落沙禽犹未散，也知受用藕花香。
澎湖八景
刘伯琛（清代）

罨屿潮痕上短篷，晚收笭箵泊菰丛。瀰漫春水连天碧，次第渔菰隔岸红。

世虑尽捐云树外，人家都住画图中。菱塘柳陌吾庐在，归去还思理钓筒。
莲藕花叶图
吴师道（元代）

玉雪窍玲珑，纷披绿映红。
生生无限意，只在苦心中。
五松天门访冷云巢居
邝露（明代）

松磞抱天石，磊砢留高真。白发对流水，青山怀古人。

送云归碧落，酌酒浮青春。寂寞巢居下，岩花落去津。
携诸山客同上香炉峰遇雨而还沾濡狼藉互相笑谑题此解嘲
白居易（唐代）

萧洒登山去，龙钟遇雨回。磴危攀薜荔，石滑践莓苔。

袜污君相谑，鞋穿我自咍。莫欺泥土脚，曾蹋玉阶来。
临江仙·昨夜新阳回候馆
佚名（宋代）

昨夜新阳回候馆，芳菲正满霜林。此时珍赏重千金。谁知红粉林，还有岁寒心。风动霞衣香散漫，酒醺丹脸深沈。妖娆偏称美人簪。一枝无处赠，折得自孤吟。
呈苏企道汉良吕默夫
王灼（宋代）

半生岷山下，心与岷山亲。
几蜡登山屐，不作山间人。
兹游惬所愿，晴喧送馀春。
山意欲相招，缕脉就我陈。
同行二三友，怀抱无一尘。
久矣烟霞癖，佳哉笑语新。
岁华迫人老，世故遣人嗔。
努力造穷绝，乐事当及辰。
闻前中丞汤公潜庵讣诗以志感
陆楣（清代）

客序逢摇落，同云失照临。中州孤柱石，南国旧棠阴。

众草狂风后，三年化雨深。何烦飞白简，先已怵冰心。

涸泽重濡沫，贪泉共悔斟。儒尊高键户，官冷薄缨簪。

鸾凤栖皆待，蚍蜉撼不禁。只期精贯日，不拟梦为霖。

前席公卿畏，攀辕父老喑。循墙躬每戢，纳牖思难任。

果硕宁匏系，山高岂陆沈。整遗关气数，恻怆到穷林。

未省沟中断，偏怜爨下音。平生羞颂美，此际一微吟。
冬蚊
秦观（宋代）

蚤虿蜂虻罪一伦，未如蚊子重堪嗔。
万枝黄落风如射，犹自传呼欲噬人。
瑶台第一层 崔大师生辰
王丹桂（金朝）

岁运推迁。时正遇，十月小春天。老人生灿，玉绳低纵，云汉高悬。老来佳气聚，庆谪仙、初驻云骈。应良缘，渐重敷素艳，复阐金莲。飘然。尘情一荡，志归清静禀根原。鼎鉴烹炼，河车搬运，丹满三田。洞房辉焕处，会虎龙、婴姹团圆。表长年。傲龟龄鹤算，永劫绵绵。
送李给事归徐州觐省
孙逖（唐代）

列位登青琐，还乡复彩衣。共言晨省日，便是昼游归。

春水经梁宋，晴山入海沂。莫愁东路远，四牡正騑騑.
弋阳方氏寿康堂
刘基（明代）

先生筑堂依林皋，绕屋杉松浮翠涛。乌皮灵寿扶鹤发，项有千岁双垂绦。

小孙踉蹡竹马戏，大孙綵衣花底翱。有耳不聆阛阓音，有目不识簿领曹。

莺啼燕语日高起，羽觞沉沉浮春醪。君不见非熊老人钓清渭，丸十鹰扬亦劳瘁。
和胡秉彝敷文岩桂四首
蔡戡（宋代）

秋入东山景物奇，花开亦遣野人知。
二难佳句真连璧，顾我深惭嫫与施。
次韵山僧善彬寄梅花
刘一止（宋代）

苔封老树槎牙甚，何事春风亦与期。千尺寒岩无暖气，不妨入眼见丰肌。
还陈倅盖山集
萧立之（宋代）

读尽三更雨，凄其万古心。义沾风赋见，工到柳韦深。

湖海谁同味，乾坤属苦吟。东家颦亦丑，吾力自难任。
出山吟
白居易（唐代）

朝咏游仙诗，暮歌采薇曲。卧云坐白石，山中十五宿。

行随出洞水，回别缘岩竹。早晚重来游，心期瑶草绿。
早春书事奉寄中书李舍人
张南史（唐代）

儒服山东士，衡门洛下居。风尘游上路，简册委空庐。

戎马生郊日，贤人避地初。窜身初浩荡，投迹岂踌躇。

翠羽怜穷鸟，琼枝顾散樗。还令亲道术，倒欲混樵渔。

敝缊袍多补，飞蓬鬓少梳。诵诗陪贾谊，酌酒伴应璩。

鹤膝兵家备，凫茨俭岁储。泊舟依野水，开径接园蔬。

暂阅新山泽，长怀故里闾。思贤乘朗月，览古到荒墟。

在竹惭充箭，为兰幸免锄。那堪闻相府，更遣诣公车。

蹇足终难进，颦眉竟未舒。事从因病止，生寄负恩馀。

不见神仙久，无由鄙吝祛。帝庭张礼乐，天阁绣簪裾。

日色浮青琐，香烟近玉除。神清王子敬，气逐马相如。

铜漏时常静，金门步转徐。唯看五字表，不记八行书。

宿昔投知己，周旋谢起予。只应高位隔，讵是故情疏。

为报周多士，须怜楚子虚。一身从弃置，四节苦居诸。

柳发三条陌，花飞六辅渠。灵盘浸沆瀣，龙首映储胥。

北海樽留客，西江水救鱼。长安同日远，不敢咏归欤。
杨乐道留饮席上客置黄红丝头芍药
梅尧臣（宋代）

洛阳卖牡丹，江都买芍药。卖与富人欢，买为游子乐。

万丝必同富，千叶必同萼。五色相浅深，百金相厚薄。

栽培动经年，风雨便成昨。萧条洛阳城，索寞江都郭。

赖有一春花，能无十千酌。朝看门拥车，暮见门罗雀。

尝闻月底人，欲把月桂斫。要使清光多，四海意开廓。

我亦爱明月，常满不愿落。上弦过杨侯，乃值寒雨作。

共饮三四人，不觉传鸣柝。持葩金谷豪，朱黄何灼烁。

还思溱洧上，士与女相谑。实此香草芳，请我赋其略。

酒阑为追咏，思拙笔屡阁。
觅桂花於夷陵陵宰
郑清之（宋代）

东家竹屋最穷空，不识檐花落雨中。
笑遣吴刚挥玉斧，解令冷舍作蟾宫。
泛南湖 其一
黄裳（宋代）

菡萏香中画舫轻，新红相照亦多情。似迎学士来归院，花烛前头朵朵明。
题汪氏孝节堂
方回（元代）

三从分定付之天，捧案曾无月再圆。
莱子方同彩衣舞，鄘风忽赋柏舟篇。
频年兵革经多难，奕世门闾喜独全。
孝节从来足阴相，儿孙袞袞寿眉前。
题米元晖墨山
于立（元代）

生来堕尘网，苦为尘网缚。暇日起我早，骑驴出东郭。

城门老人发半垂，问我骑驴何所之？为言欲向山中去，茅屋正在清溪湄。

山中之人面如玉，手把素书跨黄犊。石泉夜煮茯苓香，满屋秋云邀共宿。

绿萝晓月悬松风，缥缈惟闻烟外钟。十年往事一回首，已隔云山千万重。

潦倒狂吟头半白，把卷令人念畴昔。石田瑶草近如何？题诗好寄山中客。
登建隆回呈俞秀老
邹浩（宋代）

瘦骨崚嶒耸碧峰，应缘曾住大明东。道吾埋没今何处，少室分张昔已空。

殿阁不移秋际影，松篁犹韵晓来风。为人彻困无人解，借问三生庞德翁。
忆昨
许景衡（宋代）

忆昨秋风时，持檄走东越。棘围琐深严，莲塘漾空阔。

嘉与二三琐，雄辩探理窟。清尊日从容，高堂俯轩豁。

思家资善谑，望远严诗律。海蚌割明莹，荆璞略玷缺。

双瞳眩丹青，万纸叠冰雪。敢辞穷日力，要使驽骥别。

谁怜今夜里，还对中秋月。当时席空阶，清影数毛发。

杯盘已零乱，浩歌弥激烈。朋从渺湖海，岁月苦飘忽。

穷阎抚往事，惊梦谁与说。清砧送逸响，寒螀共幽咽。

旧游知谁在，想见宾筵设。泠然广寒宫，共此白银阙。

题名满四壁，世路非一辙。北轩风雨多，长恐银钩脱。
用峰山旧韵二首
姚孝锡（宋代）

信步西风寺，穷幽未宽赊。
松根缠石瘦，云磴出岩斜。
思爽余三唱，诗成自一家。
空余几两屐。不踏渡溪槎。
诏书屯田湖北相土西乡属暑雨中旬转入洪道时雨初霁溪山葱泚如在缙云荆坑道中子规之声相闻属道
薛季宣（宋代）

沐雨驱车涉败桥，平原渺渺涨江潮。华容葭苇凭谁燎，赤壁艨江徒自烧。

一路规啼情悄悄，九皋鹤唳思摇摇。道东直指松门去，酷似故乡归路遥。
和胡运干投赠
杨万里（宋代）

诗似离骚与国风，一襟尘土为君空。
来从月胁天心外，随在冰瓯雪碗中。
判却青灯穷活计，早归紫禁策元功。
面生未怕愁城峻，聊遣渠侬为九攻。
托射赋古风献马先生
曾丰（宋代）

淳风转浇俗，名路成战场。
所争劣毛发，操兵肆相戕。
兵一出于正，岂不犹可防。
往往奇与伏，弦控弓斯张。
况彼射者徒，苟非羿则逢。
栝释盖有度，矢来曾无乡。
公以身为鹄，其锋若为当。
彼初奠而发，所图中膏肓。
幸有物相之，仅此皮肤伤。
新作扶伤归，痛定不成创。
枭卢可一笑，胜负已两忘。
羿射几何人，反中砉欲僵。
引手拔毒矢，终身成沸疮。
施报不旋踵，谁谓无彼苍。
天下非一羿，愿公谨其将。
毋谓吾有命，更游彀中央。
酬章处士见寄
罗隐（唐代）

中原甲马未曾安，今日逢君事万端。乱后几回乡梦隔，

别来何处路行难。霜鳞共落三门浪，雪鬓同归七里滩。

何必新诗更相戏，小楼吟罢暮天寒。
荆州二首 其一
汤右曾（清代）

剩础遗隍问旧疆，龙门马牧总茫茫。接天波浪三江口，横地风云百战场。

尚有帆樯下巴蜀，无多户口在耕桑。不堪原野萧条地，吹角重城倚夕阳。
观傀儡次韵
王守仁（明代）

处处相逢是戏场，何须傀儡夜登堂？繁华过眼三更促，名利牵人一线长。

稚子自应争诧说，矮人亦复浪悲伤。本来面目还谁识？且向樽前学楚狂。
登荔枝楼
陆游（宋代）

平羌江水接天流，凉入帘栊已似秋。
唤作主人元是客，知非吾土强登楼。
闲凭曲槛常忘去，欲下危梯更小留。
公事无多厨酿美，此身不负负嘉州。
送幼舆子之官澧浦慈利监税二首
杨万里（宋代）

估人耕货不耕田，也合供输饷万屯。
若道厚征为报国，厚民却是负君恩。
喜广仲伯逢来会
张栻（宋代）

二阮向来俱莫逆，支筇为我到山巅。
浊醪共饮聊复尔，胜集于今亦偶然。
人立千峰秋色里，月生沧海暮云边。
高谈此地曾知几，一笑归来对榻眠。
挽何南坡
王柏（宋代）

少公禀气后三年，易箦翻居三日先。
学数弟兄犹间有，寿随父母独谁全。
悲哉易感精神往，造化难凭祸福迁。
应恨南山人远去，从今独卧北山阡。
岁杪雨雪连日闷题六绝 其二
周紫芝（宋代）

树头雪过梅犹在，地上春回柳未知。旧岁新年浑似梦，冻云寒雨不胜悲。
古意
韩愈（唐代）

太华峰头玉井莲，开花十丈藕如船。冷比雪霜甘比蜜，

一片入口沈痾痊。我欲求之不惮远，青壁无路难夤缘。

安得长梯上摘实，下种七泽根株连。
铁浆馆
刘敞（宋代）

稍出卢龙塞，回看万壑青。旷原开碛口，别道入松亭。

虏马寒随草，奚车夕戴星。忽悲田子泰，寂寞向千龄。
次韵安州冕行寄传师
秦观（宋代）

投暮安州北，苍烟乱眼昏。
茅茨人外路，砧杵月边村。
野水飞云薄，空林噪雀繁。
几人堪此乐，逢客莫轻论。
怀罗达则
郭钰（元代）

溪山杖屦每相违，况复经年去不归。移席花间春雨至，倚楼江上暮云飞。

乡书到手兼悲喜，世事关心有是非。池上祇今新绿满，待君同制芰荷衣。
赏晴
李天任（清代）

不困连宵雨，安知好在晴。山云归远岫，海日上孤城。

鸟弄松多色，花飞地有声。溪前垂钓者，一棹荡空明。
楼上
杜甫（唐代）

天地空搔首，频抽白玉簪。
皇舆三极北，身事五湖南。
恋阙劳肝肺，论材愧杞楠。
乱离难自救，终是老湘潭。
时贤有爵高名重而不自由者再念閒居这可乐为
张镃（宋代）

多幸因愚得养恬，林扃风变陡寒天。
杯传蕉叶温成酒，袄织梅寒软入绵。
经室炉添羊胫炭，道床屏护鹧斑烟。
遥思病叟头如雪，冒冷遐征想自怜。
舟行阻雨
李昭玘（宋代）

暮雨来何急，乘时助发生。水边千树暗，篷底一灯明。

半夜起乡思，空陂闻雁声。春风故留客，不为阻归程。
信陵书院作追述耆献留别院中诸生叠仙屏河帅韵 其四
黄体芳（清代）

三馆木天深秘地，八韩二宋惯联车。最难伯厚持冰鉴，岂独元褒校石渠。

台阁弹章赖通议，河湟诤论有尚书。中华夫子如长在，谁道东氛未易除。
武仲伏承益之奉议转示晦之佳什谨依元韵次和
杨武仲（宋代）

素发庞眉一陋儒，常陪龙友到禅居。我随益者诚多幸，人叹贤哉愧有馀。

坐上共飞纯玉斝，腰间齐佩白银鱼。高吟清论常终日，会数朋交信不疏。
东壩以里沿岸人家皆对门植苇於小屿不晓其旨
岳珂（宋代）

曲江西畔锁离宫，细柳新蒲日日风。
想见千门映春绿，君王未见碧成丛。
九月十五日夜宿郑尚书絪东亭，望月寄杜给事
广宣（唐代）

霜天晴夜宿东斋，松竹交阴惬素怀。迥出风尘心得地，

可怜三五月当阶。清光满院恩情见，寒色临门笑语谐。

霄汉路殊从道合，往来人事不相乖。
王复秀才所居双桧二首
苏轼（宋代）

吴王池馆遍重城，奇草幽花不记名。
青盖一归无觅处，只留双桧待升平。

凛然相对敢相欺，直干凌空未要奇。
根到九泉无曲处，世间惟有蛰龙知。
北邻
杜甫（唐代）

明府岂辞满，藏身方告劳。青钱买野竹，白帻岸江皋。

爱酒晋山简，能诗何水曹。时来访老疾，步屟到蓬蒿。
罗两峰画鬼趣图
王嵩高（清代）

罗生画手今所无，游戏乃作鬼董狐。希求虚怯堕彼趣，修罗岂与人群殊。

以清净眼烛幽昧，出神通力追形模。你弥游观怛犁御，五百城渚环睢盱。

华鬘象马有威德，蓬裸或被诸天驱。佛云饿鬼三十六，针毛炬口焦皮肤。

亿耳索水那得饮，造十恶业生三途。兴酣泼墨写精怪，青林月黑烟模糊。

髑髅人立相向语，阴风飒飒鸺鹠呼。魌头硕腹厥状丑，伶仃瘦骨撑朽株。

奇鬼搏人面蓝色，勒那绣利招其徒。谁持敝盖插蕉扇，强者颐指弱者趋。

爱河沈溺不知厌，韶颜一瞬鸠槃荼。无常旁瞰吁可畏，譬若灌顶凉醍醐。

罗生写此非玩世，愿离五欲求真吾。贪嗔痴爱皆妄想，神识昏惰空顽躯。

刘龙营财笑抚掌，送人作郡遭揶揄。得钱肯许定伯卖，醉归勿倩黎邱扶。

坡公好说姑忘听，阮瞻持论无乃迂。然犀照水太相逼，铸鼎象物畴能逋。

道子曾摹地狱相，龚开亦有搜山图。荒唐吊诡擅能事，要从恐怖生怡娱。

请君盥手绘大士，慈云香海青莲趺。竹林昼静散花雨，杨枝甘露沾冥途。

一切有情尽回向，群生各得衣中珠。夔魖罔两久潜匿，烟云变灭归须臾。

青天白日大欢喜，辟邪安用悬桃符。
过石壁
周紫芝（宋代）

两峰夹天高，一水绕山麓。鸟道盘山腰，下临千仞谷。

仰视寸草青，千章罗巨木。转峡泻哀湍，惊雷裂坤轴。

日月所隐庇，光景不到目。道险当舍车，重趼摩两足。

不知谁凿空，穿穴入山腹。平生蜀道难，耳目闻见熟。

兹山亦尤物，初未挂史牍。了知天宇间，万险自重复。

穷人重锱铢，凌冒取危辱。岁晏霜雪多，归途戒当速。
送李室长庆州宁觐
黄庶（宋代）

我爱孟坚文学饱，持笔去作将军客。
铺张大汉征北功，手携直上燕然刻。
千载事挂单于眼，至今犹若擒白黑。
几年羌夷疮一方，窟穴未扫壮士瘠。
我生南方长诗书，爱国区区肺如炙。
欲于塞外勒姓名，往往夜梦贺兰石。
一来长安事刀笔，驽骀不展刍粟力。
峨峨李公邦之梓，声载百郡理霹雳。
今年权佩庆州印，上马威至吞秋色。
羌夷奔走若奴婢，{嫠女换力}面童子嗔可掴。
白头庆民能记数，前时太守有阴德。
试求园中手栽树，边人应作甘棠惜。
老幼事公如父兄，妥贴不敢相干极。
子来别我省塞上，霜风渐着边树赤。
尘埃恨绊不得往，安得鑽肩生羽翼。
子今才华笔端富，山川去入风雅国。
黄云白草牛羊肥，区落鸡犬晴历历。
将诗写作聚米图，归来为我一指画。
题尘外亭
洪皓（宋代）

千岁归来化鹤仙，作亭犹是旧山川。
登临迥出红法外，笑傲仍山碧海边。
坐想三清元不远，回观五浊祗堪怜。
鹏抟九万吾何羡，安用蒙庄第一篇。
种瓠词
何景明（明代）

种瓠东园内瓠叶，从风翻绿蒂飘长。带素花密以繁虽，无百尺根枝蔓自。

缠绵雨露冒时泽，阳晖被朝暄窃比。女萝草附身托高，垣绿畛齐结食岂。

贵充盘飧愿为连，理杯长以奉君欢。
依韵和集英殿秋晏
梅尧臣（宋代）

殿幄陈金石，宫梧集凤凰。
侍臣严虎帐，法衮被龙章。
九谷初登稔，群黎共乐康。
宴盘犀作镇，舞缀锦成行。
玉碗盛冰滑，纱笼奏馔凉。
庑深容小语，槐密漏微阳。
庭立卫兼霍，坐尊萧与张。
清尘汲瑶井，泛宇蔼天香。
兽跃缘橦地，旗开踏鞠场。
楼传红帻唱，帘隐内家妆。
鸱攫曾无弹，蜂来悮有芳。
门傍铜铸马，帝所翠为觞。
万国趋王会，诸公佩水苍。
螭头左史笔，陛楯半更郎。
雅著明时乐，需言盛德光。
添花慕平一，赐菊异元常。
身已陪多士，心宁媿下乡。
薄才何所补，歌咏播殊疆。
释大方广佛华严经贤首菩萨赞佛偈
释遵式（宋代）

又放光明名见佛，此光觉悟将终者。
令随悟念见如来，命终得生其净土。
闻朝钟偶成
王世贞（明代）

残月含辉曙色疑，未央钟响度花迟。披衣欲出仍颠倒，道是寒山夜半时。
分修汉四女唐五女祠纪事
阮烜辉（清代）

千古芳流真孝美，北宫之女婴儿子。后能斯者亦云稀，木兰不再缇萦死。

贝州传是古清阳，逸事闺阁遗口香。有村名留四女寺，有祠像塑四女装。

昔年过此等荒迹，凄风夜雨落帆席。重来作宰几秋春，邑中掌故频考覈。

考覈愈纷愈未详，引证失据无主张。土语啧啧说汉世，史书炳炳数唐芳。

主唐女则冠以来，尚宫学士历可颂。明明五女祀四之，如何一宪不得共。

主汉群称传氏家，若姊若娣芬齿牙。种槐插柳事徵实，飞升语转涉浮夸。

入主出奴鲜直义，强作附会徒异议。何如唐存汉并存，唐存其五汉存四。

一家各还一家真，同是懿美无亏人。上报二老劬劳力，下全毕世贞孝身。

儿身但为父母有，耻向人间问姑舅。粉黛脂泽绝钟情，晨昏侍侧常团首。

生前固为纲常扶，殁后尤愧鄙薄夫。庙祀千年馨百代，蘋蘩采采荐盘盂。

即今河干寒凛冽，祠门风起檐响铁。意是贞魂划云来，皎皎明月同空洁。
南京大司寇周庄懿公挽诗
倪岳（明代）

苍姬初肇姓，阳曲始分支。簪绂家声远，松筠骨相奇。

泮宫虬在家，乡榜凤来仪。宦迹惊鹏徙，文名忆骏驰。

遂联青琐籍，真授白云司。被赐逢康伯，无冤付释之。

平反用轻典，推鞫尽单词。执法何曾刻，存仁岂但慈。

圣皇更化日，司寇拜官时。殊擢由公论，孤忠结主知。

老成符大用，谨厚见优为。恳款惟谋国，辛勤复赈饥。

柏台廑简命，斧扆慰畴咨。公庾丰新积，留都肃旧规。

三迁权益重，八座位偏宜。总宪平如水，持衡信若蓍。

贯城星采淡，嘉石露华滋。惠泽人皆洽，雄才世共推。

勋庸端可纪，度量讵能窥。纵狱追唐史，封山陋汉祠。

乞休虽屡屡，倚注正孜孜。裕后非他术，承休并美姿。

庭阶茁兰桂，伯仲协埙篪。身向清朝健，心于暮景怡。

抗章还自切，解组未为迟。北觐终吾事，南归遂所期。

颍中欧相逸，洛下潞公嬉。大嚼仍加饭，微疴忽问医。

谢安才梦酉，傅说竟骑箕。未满群生望，徒伤一老遗。

恤隆天府诏，讣动士林悲。白壁终成瘗，青山不费赀。

孤卿传显谥，太史树穹碑。夙荷通家爱，长怀共里私。

宾筵三爵又，客路片帆随。后进深蒙诲，前修素愿师。

几年嗟远别，终夕系遐思。太息音容隔，无从涕泗垂。

不堪千古恨，聊托五言诗。何日经佳兆，临风酹一卮。
和省郎杜德常清明三绝兼柬王君实艺林 其二
宋褧（元代）

春闺无事不闻鸡，睡起朝阳树影西。尽道陌头寒食好，卖花声里有莺啼。
次韵汪琛监簿见赠
苏辙（宋代）

连宵暑雨气如秋，过客不来谁与游。
赖有澹台肯相顾，坐令彭泽未能休。
琴疏不办弹新曲，学废谁令致束修。
惭愧邑人怜病懒，共成清净劝迟留。
雪斋烧沉水香
释函可（明代）

草木抱真性，植根良独异。当其枯槁时，众目安能识。

藉此星星火，可以格上帝。鼻端绝往来，混然在一气。

氤氲托冥会，非关有夙契。欲索已寂如，肺腑无不至。

彼此本同源，静中得其理。何亲复何疏，当入枯鱼肆。
航海之宾陀防真歇师兄
释正觉（宋代）

至人亲见古观音，化迹今居海上岑。
烟机外分青嶂骨，水天中见白云心。
潮痕拥岸棱棱雪，月魄浮波烂烂金。
根境一如能所断，圆通游践法门深。
希夷堂
白玉蟾（宋代）

道人久矣泯耳目，萧然自如脱羁束。
朝随扶桑日头起，暮趁崑羁云脚伏。
青牛过关今几年，此道分明在目前。
昨夜琴心三叠后，一堂风冷月娟娟。
舟中二绝 其二
江湜（清代）

我向西行风向东，心随风去到家中。凭风莫撼庭前树，恐被家人知阻风。
瑞龙吟 辰溪舟行
顾璘（明代）

辰溪水，想是银汉分流，桃源旧沚。楚中胜槩奇观，潇湘云梦，参差难比。

峰峦美。可信舟移天上，人行图里。稍经蕙浦兰汀，忽惹閒鸥，一双飞起。

曾访苏公赤壁，柳侯黄庙，而今荒矣。岂似万丈丹梯，千重云垒。

天翻地覆，紫翠无成毁。试捲起、疏帘危坐，游丝飞絮，亦为春风喜。

清明两岸开桃李。戏作穿花士。笑伏波衰萎。向门生哀咏，自伤边鄙。
休宁汪进士枉顾定山有诗和之
庄昶（明代）

留君五日溪云坐，共看溪云且莫归。诗思两人秋澹澹，老怀连夜雨霏霏。

菊还恋节移盆瘦，蟹略经霜送酒肥。倘肯重来须记取，桃花流水是柴扉。
郊庙歌辞。享章怀太子庙乐章。迎神
佚名（唐代）

副君昭象，道应黄离。铜楼备德，玉裕成规。

仙气霭霭，灵从师师。前驱戾止，控鹤来仪。
题作么山居十首 其二
释函可（明代）

天近龙长护，山空雪独飞。祇愁林鸟出，带得世尘归。
客怀
俞德邻（宋代）

客怀元自恶，归思浩无垠。愁织窗前草，情凄岸曲蘋。

十年纷战伐，四海暗风尘。故旧无消息，西风泪满巾。
行香子
蒋敦复（清代）

下了帘栊，换了熏笼，卸云鬟退了鞋弓。伤心怕见，鸾枕黏红。

把了痕销，愁痕绣，泪痕缝。

灯又朦胧。漏又丁冬。病霜天又是孤鸿。断魂几缕，吹散瑶空。

似一丝烟，一丝雨，一丝风。
游石首绣林山记
袁中道（明代）

大江自三峡来，所遇无非石者，势常结约不舒。至西陵以下，岸多沙泥，当之辄靡，水始得遂其剽悍之性。如此者凡数百里，皆不敢与之争，而至此忽与石遇。水汹涌直下，注射拳石，石堮堮力抵其锋，而水与石始若相持而战。以水战石，则汗汗田田滹滹干干，劈之为林，蚀之为窍，锐之为剑戟，转之为虎兕，石若不能无少让者。而以石战水，壁立雄峙，怒狞健鸷，随其洗磨；簸荡之来，而浪返涛回，触而徐迈，如负如背；千万年来，极其力之所至，止能损其一毛一甲，而终不能啮骨理而动龈齶。于是，石常胜而水常不胜，此所以能为一邑砥柱而万世赖焉者也。

予与长石诸公，步其颠，望江光皓森，黄山如展筛，意甚乐之。已而见山下石磊磊立，遂走矶上，各据一石而坐。静听水石相搏，大如旱雷，小如哀玉。而细睇之，或形如钟鼎，色如云霞，文如篆籀。石得水以助发其妍而益之媚，不惟不相害，而且相与用。予叹曰：“士之值坎禀不平，而激为文章以垂后世者，何以异此哉！”

山以玄德娶孙夫人于此、石被睇锦，故名。其下即刘郎浦。是日同游者，王中秘季清，曾太史长石，文学王伯雨、高守中、张翁伯、王天根也。
村酒
陆游（宋代）

乱山落日渔歌长，平畴远风粳稻香。
酒旗摇摇截官道，归家未迟君试尝。
读王谢传十二首 其十一 谢眺
牛焘（清代）

宣城五字古今雄，倚马千言藻绘工。文字从来能贾祸，双流鼓浪一江风。
松边晚思
李龏（金朝）

小立听松声，身如海际行。认巢飞鸟尽，脱雨素蟾生。

角动州城远，灯深古巷明。一春和病过，犹未得心清。
同郭学宪欧水部胡计部朱明洞得山字
叶春及（明代）

紫气关中路，丹丘海上山。抗云金作阙，吸露玉为颜。

白马谈犹在，青牛去不还。似闻笙缥缈，跨鹤出人间。
宿干越亭
施肩吾（唐代）

琵琶洲上人行绝，干越亭中客思多。

月满秋江山冷落，不知谁问夜如何。
金陵杂兴二百首
苏泂（宋代）

白石鄱姜病更贫，几年白下往来频。
歌词剪就能哀怨，未必刘郎是后身。
杂诗
唐庚（宋代）

屏迹舍人巷，灌园居士桥。花开不旋踵，草薙复齐腰。

蛤哭明朝雨，鸡鸣闇夜朝。未能全独乐，邻里去招邀。
湖亭怀旧三绝 其一
周紫芝（宋代）

铃索无声讼牒空，妙香寮外水冥濛。长安故旧如相问，今在江西道院中。
过彭城观陈传道知录所藏东坡公画
释道潜（宋代）

枯株瘦石两相望，南北悠悠径路长。卷尽平冈三百里，风枝雨叶更飘扬。
郁林八景诗 其三 凤岭秋清
邝元乐（明代）

凤皇岭上凤皇栖，凤皇飞去岭云低。商飙万里松涛急，空有芳名天与齐。
益公新作三层百尺新楼，署日围山观，贺以唐
杨万里（宋代）

崖谷求仙底有仙，金梯上去即仙源。
山川第一江西景，风月无边相国园。
十倍黄楼况黄阁，千寻青笔是青原。
写成脚力犹强句，灯火笙歌特地村。
送魏则诚复任霍丘
杨荣（明代）

故人别久动遐思，此日重逢话旧时。百里编氓劳抚字，一壶美旧见襟期。

花飞客路莺啼早，柳拂官桥马去迟。遥望淮山青一发，临分还写送行诗。
初十日早起
赵蕃（宋代）

北风动地木欲折，雨既不成当作雪。黄昏侧听到鸡鸣，才有飘萧兴骚屑。

虽然风力犹未止，雨耶雪耶知孰是。几将被褐出门看，不待足前成辟易。

迟明乃知雪未就，雨亦甚微风独吼。晨炊未暇询无有，亟令问讯邻家酒。
和王瞻叔泉字韵
吴芾（宋代）

暮年亦复侍甘泉，每对青茼只自怜。
宁忍忧疑探虎穴，且将得自付鱼筌。
归来但欲无身累，老去那能徇世缘。
若得优游全晚节，从人唤作地行仙。
癸丑三月十日自涌泉寺过吴文叟山居临溪观鱼辄题二诗 其二
胡世将（宋代）

偶寻胜赏到山扉，溪影涵晖动翠微。正欲临流看鱼乐，扁舟宁待夜潮归。
闻虞参政至玉屏山
晁公溯（宋代）

乡党敬前辈，朝廷尊大儒。
公无念丘墓，人自禁樵苏。
此去居衡轴，长留执事枢。
求贤养邦本，深为赞吁俞。
同顾备九彭晋函姚姬传朱竹君陈伯思仲思游三藐庵看菊花归于伯思处小饮 其二
贾虞龙（清代）

古寺郁嵯峨，涂饿杂丹黼。伊谁实经营，庄严供千佛。

老僧出迎门，导我入禅室。语以种植能，至理亦超轶。

莳花何必多，往往有寄术。
春寒东阁外花事未动有感 其二
王世贞（明代）

空传驿使到天涯，不见梅花寄一枝。弇山园里千团玉，尽日婵娟为阿谁。
赠壶园同寓诸子五章 其四 金匮徐炽昌
姚燮（清代）

弱冠走千里，羞与伏骀并。朗眉逼英爽，澄眸照清迥。

读书阻奥义，妙悟得俄顷。风轮籋天马，中蹶由恃敏。

愿以特达气，挫鍊入沈静。两仪递昧旸，流辉日夕警。

宝哉太阿剑，毋使匣韬影。
和唐山叟所赠三诗
王灼（宋代）

人品相悬定几分，十年高卧赤城云。
神仙窟宅古多见，泉石膏肓今亦云。
羽回拟陪天上乐，麟毫犹写世间文。
吴江枫落摇归棹，更喜新诗惬所闻。
雁媒
郝经（元代）

云衢眇飞鸿，往来解随阳。序当夜有所，次进朝有行。

瀚海天山夜，卵育岁为常。八月秋风高，雍雍共南翔。

水国足汀洲，江湖多稻粱。晻霭带残芦，老岸青草长。

哀鸣洞庭月，乱点潇湘霜。太和开冰天，北去颃穹苍。

信禽法天运，断不为炎凉。偶为篝灯误，缚足离江乡。

饮啄养为媒，朋俦总相忘。嗷嗷解愁人，乃反无愁肠。

弋人见冥鸿，矰缴潜施张。置媒使号呼，投网来抢攘。

奄忽一举尽，羽毛皆摧戕。厌然束缚去，又向云间望。

嗟嗟罔民徒，诡计不可防。被获反为用，竭力如鬼伥。

有信复无智，终自为身殃。误己更误人，不悟真可伤！
忆王孙
汪元量（宋代）

五陵无树起秋风。千里黄云与断蓬。人物萧条市井空。思无穷。惟有青山似洛中。
全州道中
周志勋（清代）

千里轻游兴，孤篷窄未嫌。入湘江水净，近粤石山尖。

滩陡风偏逆，春寒雨觉纤。旅愁何处寄，贳酒夜镫帘。
重过象林赠觉天大师
成鹫（清代）

舍舟登陆信扶藜，旧路重寻定不迷。云顶草荒愁窘步，象林花发足幽栖。

金毛稳睡恬风马，介距藏锋养木鸡。识得主人机用大，肯教吾道有町畦。
冬夜有怀和天钧上人
秦蕙田（清代）

暮云归远树，夕阳在西岭。招提寂无人，徙倚息孤影。

空山响天籁，严霜袭衣冷。皓魄澹禅心，凉宵知漏永。

嗟余履屯难，壮志邈难骋。反侧听蛩吟，荧荧一镫静。

清飙山中来，助我发深省。起坐调鸣琴，幽怀徒耿耿。
赠仙音院乐籍侍儿
耶律铸（宋代）

著名仙籍擅芳春，料理霓裳纪见闻。欬唾随风落珠玉，笑谈倾坐播兰薰。

龙酣醉笛吟秋水，凤咽歌楼遏暮云。唤起沈香亭上梦，海棠花睡月纷纷。
雪后访杨太史玉斧醉中口占 其一
戴梓（清代）

同是冰天谪戍人，敝裘短褐益相亲。愁中独念孙开士，风雨吴江倍怆神。
巴女词 其一
毛澄（清代）

填却瞿唐峡，郎船何处流。门前乌桕树，留著系郎舟。
澄心寺后阁弹琴
刘攽（宋代）

高风动长松，萧瑟清我心。亦有琴上弦，尽得天外音。

试复向城市，馀响终难寻。
赠朱令中泮宫二首 其一
傅察（宋代）

折桂陪英彦，弹冠接采僚。志连秦璧固，论鄙楚师恌。

逸骥终难絷，翔鸾讵可邀。缅怀岩下士，犹得梦中宵。
愁怀
朱淑真（宋代）

鸥鹭鸳鸯作一池，须知羽翼不相宜。
东君不与花为主，何似休生连理枝。
江梅
田亘（宋代）

千林含冻郁苍苍，只有江梅独自芳。暗吐幽香穿别院，半敧斜影入寒塘。

冰肤宛是姑仙女，粉面端疑骑省郎。若是蜜奴曾拂掠，肯收红艳贮蜂房。
盐田渡
傅汝舟（明代）

生长在海滨，未尝泛沧海。今晨乘船游，波浪亦自在。

鼋鼍避不翻，天水远相迨。无由睹百灵，空想嘘五彩。

玄珠罔象收，神物谁得采。唯闻橹声齐，亦尔歌欸乃。

蓬山路不迷，黑发恨将改。何因接洪崖，使我无后悔。
送灵武范司空
权德舆（唐代）

上略在安边，吴钩结束鲜。三公临右地，七萃拥中坚。

旧垒销烽火，新营辨井泉。伐谋师以律，贾勇士争先。

塞迥晴看月，沙平远际天。荣薰知屈指，应在盛秋前。
德久雨迁鱼庄赋诗纵臾
许及之（宋代）

漫雪蜗争席，翻泥蚓近床。不堪听鹳垤，应喜得鱼庄。

带雨移行李，携孥问野航。西湖第一义，佳句已难忘。
二月四日游大云寺分韵得三字佛龛多题名韦独
李薰（宋代）

野寺依绝壁，化身满诸龛。
后前莽难测，千亿纷相参。
妙斩谢斤斧，高楼轶烟岚。
旁行栗危栈，俯{左日右敢}惊深潭。
岁月浸荒老，苔藓争对函。
亦有好事者，增饬施朱蓝。
经营定自图，谍雅奚未暗。
款识或可辨，上下试与探。
远徵固寂寞，近取才二三。
开元韦庶子，剖符剑之南。
咄嗟檀施开，至今为美谈。
墨卿少羁窭，节旄晚毵毵。
乐和盛家法，图垢犹包含。
郑氏虽世儒，蛮祸竟莫戡。
旧相粤冀级，经从各停骖。
翰林宠则多，御史德岂惭。
数公方盛壮，厥声实訏覃。
纷华竟安在，人寿无彭聃。
彼石尚云朽，吾生谅何堪。
华前一笑粲，现此优波昙。
稽首识归处，径欲投佩簪。
蠢蠢谁汝缚，窃食如春蚕。
祓除偶辰巳，风景清且酣。
相引着胜地，佛日况可贪。
敢夸一醉富，庶解忧心惔。
因歌以记之，放笔书僧庵。
再次前韵赠叶权之
慕容彦逢（宋代）

广文新决科，恩袍斗春绿。香名满众耳，要路策高足。

阿房得第满，中眉嗟志目。平明趋省门，容仪耸旁瞩。

廪薄虽屡空，润身非润屋。朅来锁南宫，迨此东风燠。

吟哦夜不休，立侍窘童仆。诗成字字清，华星点秋肃。

中含不尽意，往往念归沐。遥知卧鸱夷，独酌慰斋宿。

云谁可与饮，邻有三不速。篇卷正沉迷，当以从事趣。
蟫窟寄怀和韵
施士洁（清代）

金谷诗豪石季伦，泥云相忆水之滨。广谈麈尾清于玉，郗笔龙须净不尘。

大力君抟南海翮，衰年我滥北山巾。彼苍位置斯人局，铸就萧閒更铸贫。
净慧寺四绝 其一
鲜于枢（元代）

寂寂僧房半梦中，萧萧修竹四山风。唯应门外苍髯叟，解乱儋州秃鬓翁。
劝行乐
白居易（唐代）

少年信美何曾久，春日虽迟不再中。

欢笑胜愁歌胜哭，请君莫道等头空。
次韵彦光睡起病目
谢薖（宋代）

蝶梦游扬卧碧纱，知君不赏玉钗斜。梦回起坐有佳思，乱触牙签书五车。

黑蝇着眼君勿嗟，学道乃得青莲华。商略此言当过我，樵青竹里为煎茶。
寄题太和宰赵嘉言勤民二图·题通济渡船图
杨万里（宋代）

岁岁桃花水到时，野航客子命如丝。
赵侯小试济川手，雪浪翻天不溅伊。
初抵富沙二首
华岳（宋代）

鞭镫两三千里路，楼台数十万人家。
长虹不吸秋江水，一叶扁舟飞雪花。
宴清都·连理海棠
吴文英（宋代）

绣幄鸳鸯柱，红情密、腻云低护秦树。芳根兼倚，花梢钿合，锦屏人妒。东风睡足交枝，正梦枕瑶钗燕股。障滟蜡、满照欢丛，嫠蟾冷落羞度。
人间万感幽单，华清惯浴，春盎风露。连鬟并暖，同心共结，向承恩处。凭谁为歌长恨？暗殿锁、秋灯夜语。叙旧期、不负春盟，红朝翠暮。
初归大通张子白杨鬯侯过赠用韵赋答 其二
成鹫（清代）

世路成胶柱，我心如转环。腰包无一物，脚板有千山。

独鹤归来晚，片云飞去閒。何由逐春雨，潇洒到人间。
答山谷先生
高荷（宋代）

四篇诗得褭蹄金，妙旨初临法语寻。
要我尽除儿子气，知公全语老婆心。
平章许事真难可，付嘱斯文岂易任。
感激面东垂涕泗，高山从此少知音。
挽汪约叟 其一
王柏（宋代）

幸有灵光在，天乎作么亡。生来最真实，病里亦康强。

和气留丹鼎，清尘凝笔床。溪山呈秀处，风露悄凄凉。
有何不可 其二
贝守一（元代）

炎炎火伞张空，避暑林亭趺坐。有时解带披襟，恁地有何不可。
书道士张昌应庵壁
赵抃（宋代）

绝离声尘二十春，飘然风骨鹤兼云。庵中澹泊无馀物，一颗仙丹酒百分。
别杨秀才
陆游（宋代）

岁暮江头又语离，淡烟衰草不胜悲。
俗人愦愦宁知子，心事悠悠欲语谁？灯暗想倾浇闷酒，路长应和赠行诗。
人生但要身强健，一笑相从自有时。
暑天
方回（元代）

暑天无暑荷天公，似觉吾家亦未穷。
荫傍汉朝名将树，凉分楚泽大王风。
洛遗书订三焦误，河负图观一点中。
忽藉流萤足诗句，黄昏烨熠起林丛。
嘉禾百咏 其十九 杉青堰
张尧同（宋代）

旧吏家何在，空寻古柳堤。世情今亦尔，莫笑买臣妻。
谢袁参军惠以管将军所馈北京王瓜
梁以壮（明代）

王瓜来自帝王都，滋味形容总觉殊。铁券府中贻贵戚，参军衙里及吾儒。

香微透齿炎蒸尽，寒重归心郁结无。多谢大夫相厚意，爱予疏懒不吹竽。
点绛唇
方千里（宋代）

绿叶阴阴，满城风雨催梅润。画楼人近。朝雾来芳信。

从解雕鞍，休数花吹阵。无多闷。燕催莺趁。付与春归恨。
冬夜二首 其二
师拓（金朝）

破屋星斗入，疏牖霜风生。沈沈夜何久，杳杳天不明。

灯暗饥鼠出，月朗栖乌惊。幽意苦盘礴，历落穷八纮。

贫贱岂足戚，所思天下英。盘木无先容，竟与枯朽并。

旃毳胫才掩，藜藿腹不盈。郁郁命世才，何阶伸一鸣。

僵卧蓬蒿底，要路谁为名。耻作埽门谒，宁为醴酒行。

直将叫阊阖，皎皎开寸诚。白日下留照，廓廓贤路亨。

此志恐未必，摇荡热中情。
闰三月一日与永兴王宜川王赏花
朱诚泳（明代）

花时开宴席，兹晨属良辰。雁行列长幼，谊重惟天伦。

斗酒起相寿，于焉见情真。欢乐岂徒尔，一一难具陈。

新声奋逸响，蕴结良以伸。鸿宝启神秘，谁贻千祀身。

去年七兄弟，今岁唯三人。茫茫大块间，宁择疏与亲。

蜉蝣竞朝夕，蟪蛄悲秋春。何不娱心意，郁郁徒苦辛。
耿伯顺见和趋字韵诗次韵谢之
赵鼎臣（宋代）

白头冉冉省中趋，欲乞君王竹使符。渐觉求田真上策，绝知跃马太狂图。

不妨书籍时遮眼，已免蚊虻夜噆肤。老矣尚思交胜友，平生此意未全无。
颂证道歌·证道歌
释印肃（宋代）

廓然莹彻周沙界，方语难诠无可解。
别传一句了非言，妙契圆通观自在。
次前韵戏似
陈著（宋代）

喜逢新岁带春回，四老过从贺泰来。
君若燕毛分次第，我当鹤发领徘徊。
忺怀爵跃空相望，弱脚蹒跚阻一陪。
传语诸贤任抛外，百年夫妇自衔杯。
登牛溪岭
李新（宋代）

岷峨润眼长可人，清江水绿如九亲。
水光山色不相送，自涯需九情太真。
另车驱将向何处，到此已与魑魅邻。
投荒哀过三良死，可赎人亦百其身。
句
翁宏（五代）

孤舟半夜雨，上国十年心。
刘德修少卿避暑惠山，因便寄赠
范成大（宋代）

鸣凤朝阳尺五天，匆匆忽过白鸥边。
遥怜海内无双士，独酌人间第二泉。
决去君今身似叶，赠行谁有笔如椽。
老夫但祝重相见，未拟消魂赋黯然。
游梅坡席上杂酬
李弥逊（宋代）

酒面风生缬，纱巾日共斜。
醉乡知路隐，不复问吾家。
婺州路别录事
戴叔伦（唐代）

府中相见少，江上独行遥。会日起离恨，新年别旧僚。

春云犹伴雪，寒渚未通潮。回首群山暝，思君转寂寥。
送李节推挈内归宁池阳并李察推往南康军嫁妹
梅尧臣（宋代）

江上双画舸，风帆或先後。
晚共泊芦洲，欣同幕中友。
一过长风沙，一住贵池口。
当时骢马客，今是凭熊守。
每怜诸女贤，与婿来为寿。
上去至南康，嫁妹事箕帚。
不畏杨澜险，不为庐峰秀。
二君情义著，我送何须酒。
如梦令（酴醿·金沙同架）
史浩（宋代）

小院春风不老。鹊碧霓裳缥缈。雪脸间朱颜，各自一般轻妙。忒掉。忒掉。真个一双两好。
上元观鳌山诗
朱高炽（明代）

盛时调玉烛，佳节灿华灯。
象纬当黄道，鳌峰拥帝京。
金莲春放早，宝月夜同明。
圣寿天长久，讴歌乐太平。
荆州十首 其一
苏轼（宋代）

游人出三峡，楚地尽平川。北客随南贾，吴樯间蜀船。

江侵平野断，风捲白沙旋。欲问兴亡意，重城自古坚。
送雷伯威
刘祁（元代）

朔风起天末，落木鸣空山。冰霜正凝冱，游子百里还。

出郭送将别，徘徊上高原。如何暌离情，对此芳岁阑。

壮士志四方，不须涕汍澜。人生非山海，会面亦不难。

愿子崇明德，馀功振文翰。长因东南鸿，惠我金玉言。
句
郭建德（宋代）

烟连草色迷平野，雨趁鸠声过别村。
滕王阁诗
王安国（宋代）

地势远连徐孺亭，穷南有客两曾经。檐前燕雀鸣相斗，潭里蛟曾困未醒。

乱霭苍茫侵树色，惊涛浩荡失天形。当时好景无同赏，对此悲歌孰为听。
春日重过如镜上人房
白珽（元代）

忆昔敲门赋瑞筠，鹿园佳话又重新。
屋头能拓三三径，林下知非陸陸人。
凿沼河须晋康乐，种荪还忆楚灵均。
老师炼得心如镜，更把高台比月轮。
赠云岫上人
丘葵（宋代）

诸生多晚出，一老独高年。
月照遗经匣，云生破衲褰。
苔深埋屐齿，屋老带松烟。
何日尘氛断，从师此话禅。
雨中花
吕岩（唐代）

三百年间，功标青史，几多俱委埃尘。悟黄粱弃事，

厌世藏身。将埃一枝丹桂，换他千载青春。岳阳楼上，

纶巾羽扇，谁识天人¤

蓬莱愿应仙举，谁知会合仙宾。遥想望，吹笙玉殿，

奏舞鸾裀.风驭云輧不散，碧桃紫奈长新。愿逢一粒，

九霞光里，相继朝真。
送令狐相公自仆射出镇南梁
刘禹锡（唐代）

夏木正阴成，戎装出帝京。沾襟辞阙泪，回首别乡情。

云树褒中路，风烟汉上城。前旌转谷去，后骑踏桥声。

久领鸳行重，无嫌虎绶轻。终提一麾去，再入福苍生。
扫竹径
过迪（清代）

旧竹长新叶，枯叶下纷纷。疏雨逗秋气，凉风生片云。

扫同乾土聚，烧任湿烟熏。长夏艰薪火，聊兹用力勤。
谢赵士原送酒 其二
吕本中（宋代）

早来取酒瓶已空，对盏不复能从容。出门更值督邮苦，住鬲犹憎琥珀浓。
光山县尹孔凝道作县有声乡人为图
马祖常（元代）

光山近在故山西，树满江头稻满畦。邻屋读书相教授，社祠醉酒共提携。

水牛砺角嫌耕浅，野茧抽丝喜价低。春雨行田无从吏，独骑斋马畏青泥。
舜耕历山
佚名（先秦）

舜，姚姓也，目重瞳，故名重华。《帝王世纪集校》

舜耕历山，思慕父母，见鸠与母俱飞鸣相哺食，益以感思，乃作歌。《琴操》

舜耕历山，历山之人皆让畔；渔雷泽，雷泽之人皆让居；陶河滨，河滨器皆不苦窳。一年而所居成聚，二年成邑，三年成都。《史记》
钱塘怀古（二首）
甘瑾（明代）

咸洛腥膻几百州，中原谁切祖生忧。
秦关璧使星驰夕，汉苑铜生露泣秋。
万死奸谀和虏计，百年臣子戴天仇。
欲从故老询遗事，斗酒难浇磊磈愁。
和陈择之春日四绝
张栻（宋代）

年华冉冉春将半，花事匆匆雨满城。
想复东郊变新绿，未妨携酒趁初晴。
会山
蒋之奇（宋代）

我爱蓬莱编，复此会群仙。仙人笑拍手，索我瑶华篇。
阖闾城
严元桂（清代）

当年防越有深谋，西筑雄都控上游。万顷波涛沉鼓角，千山云上壮旌旒。

南风不散鸱夷恨，夜月空悬雉堞秋。终古兴亡何定局，一名犹为阖闾留。
示安大师
王安石（宋代）

道人深北山为家，宴坐白露眠苍霞。
手扶梲杖虽老矣，走险尚可追麏麚。
踞堂俯视何所有，窈窕樛木垂榠樝。
深寻石路仍有栗，持以馈我因烹茶。
凤凰台上忆吹箫 其一 忆远
梁清标（清代）

丝袅垂杨，烟迷芳草，携樽犹是春游。忆去年此日，花径风柔。

喜得娇姝相伴，移小步、泥印莲勾。吹笙罢，纤腰倚树，一笑回眸。

难留。彩云忽散，人一去新来，冷落歌喉。奈关河迢递，燕语空楼。

唯有孤村残照，画桥畔，野水东流。停杯处，凭阑望远，白了人头。
君章见过
刘敞（宋代）

衡门入秋草，幽独得栖迟。车马来何屡，樵苏不自期。

书成玄尚白，衣敝素为缁。予亦贫非病，君应信所为。
次韵和刘原甫紫微过予饮酒
梅尧臣（宋代）

所居汴水近，未有鼓吹蛙。
昨日春雨晴，车骑临我家。
我家苦僻远，庭下无泥沙。
为撇瓮面醅，为煎鹰爪茶。
乳羹芼紫莼，蜜果飣乾瓜。
与我相对饮，但恨诸友遐。
笑语虽同昔，放浪不少加。
忽观壁间字，坐叹目昏花。
公壮尚若此，我老死岂赊。
门前卖桃李，呼买婀娜华。
东檐大槐树，上有鸟雀哗。
恃旧无猜嫌，醉弁已倾斜。
将去还见规，礼数何检差。
後从江韩来，褫带欢莫涯。
题北郭外前汤普济庵
陈炤（宋代）

一尖龙舌地，兰若此中开。
曲径深依竹，荒池浅凿苔。
要令溪水接，莫碍野云来。
只恐庵居兴，难淹出世材。
挽蔡子应郎中二首
黄公度（宋代）

德齿周元老，风流汉二疏。
千锺儿辈事，三径野人居。
独行他年传，生涯几卷书。
东山终不起，天意竟何如。
示惠文伯宣义二偈
释崇岳（宋代）

盘走珠兮珠走盘，静中消息闹中看。
一毫头上忘知解，始觉从前被眼瞒。
玉楼春
欧阳修（宋代）

黄金弄色轻于粉。濯濯春条如水嫩。为缘力薄未禁风，不奈多娇长似困。

腰柔乍怯人相近。眉小未知春有恨。劝君著意惜芳菲，莫待行人攀折尽。
送阮洗马之全州
徐铉（宋代）

望苑回先马，山城驻使车。
塗中值归雁，频寄北来书。
彭州
汪元量（宋代）

我到彭州酒一觞，遗儒相与话凄凉。
渡江九庙归尘土，出塞三凄坐雪霜。
岐路茫茫空望眼，兴亡滚滚入愁肠。
此行历尽艰难处，明日繁华是锦乡。
送陈汝功起宰永春二首
王迈（宋代）

通了金闺籍，须教吧债还。
尚威民作敌，徙善吏容奸。
世久无彭泽，人今识鲁山。
平生经济学，随力救时艰。
和深父伤字韵 其一
彭汝砺（宋代）

郑弃非人弃，梁亡只自亡。危机交弊弱，血刃第争强。

恃力虽千国，推尊独一王。衰微今已往，掩卷益增伤。
赠王桂阳
吴均（南北朝）

松生数寸时，遂为草所没。
未见笼云心，谁知负霜骨。
弱干可摧残，纤茎易陵忽。
何当数千尺，为君覆明月。
扇子峡山腹有草阁小亭极幽邃意其非俗人居也
陆游（宋代）

绝境慰人心，谁家住玉岑？乱云生翠窦，密雪洒青林。
高阁临空豁，孤亭隐邃深。
定知非俗士，橹急不容寻。
游南山寺题澹轩
王炎（宋代）

云根露奇怪，上有青莲宫。
轩窗极净丽，疑人县壶中。
凭槛俯寒极，披襟纳清风。
跏趺坐少定，滞念冰雪融。
人生蚁旋磨，世故鸟印空。
道眼一回光，味与嚼蜡同。
此意谁为领，白云横远峰。
酹江抱 题秋江罢钓图
谈印梅（清代）

雨蓑烟笠，尽寄托、万里封侯怀抱。水阔沙平，但俯仰、天迥山高抱小。

射虎雄心，雕龙绝技，肯任烟波老。云帆风便，矶边终岂垂钓。

应是慷慨投竿，拂衣仗剑，鸥梦闲红蓼。缓带轻裘，回首处、写幅秋江画稿。

忠孝家风，文章世业，自是千秋少。沧浪一卷，旧游都付清啸。
木兰花慢（重泊垂虹）
吴文英（宋代）

酹清杯问水，惯曾见、几逢迎。自越棹轻飞，秋莼归后，杞菊荒荆。孤鸣。舞鸥惯下，又渔歌、忽断晚烟生。雪浪闲销钓石，冷枫频落江汀。

长亭。春恨何穷，目易尽、酒微醒。怅断魂西子，凌波去杳，环佩无声。阴晴。最无定处，被浮云、多翳镜华明。向晓东风霁色，绿杨楼外山青。
古兴十六首 其九
沈辽（宋代）

百草皆有种，风土不可移。甘辛与美恶，所得自适宜。

东家鲐背翁，前日乃婴儿。耄倪寄百年，谁可强扶持。

芳华有不实，不实未足悲。神仙不死药，多采南山芝。
和何书子因余过访忆罗季作邝湛若二公
释今沼（明代）

念旧剑犹在，欢新盖偶倾。遨游同所仰，言笑隔平生。

劲骨终摧土，清词竟蹈兵。因君数畴昔，余亦泪纵横。
颂古四十五首 其三十
释慧远（宋代）

等闲饶舌话金襕，便与当头倒刹竿。从此天伦转无义，冷光犹自逼人寒。
颂古一百二十一首
释宗杲（宋代）

云门鉴咦，少有人知。
咄，无孔铁鎚。
侧犯 送林铁尊之毗陵，即题其词卷
朱祖谋（清代）

壮游易倦，廿年客味消吟卷。谁遣。是转烛秾华、酒边换。

江湖梦觉后，始信文章贱。流转。甚翠墨、红牙尚堪伴。

蘋洲旧月，笛韵和天远。料理到、顾塘秋，归鹤未嫌晚。

倦拍霓裳，急觞慵劝。一曲樵歌，待君排遍。
雨中作
陆游（宋代）

雨声一滴不肯住，客梦欲成还自惊。
白水陂边破茅屋，乱书堆里老儒生。
出行岂复有流辈，未死尚能躬钓耕。
十日无鱼亦何叹，新菰幸可配吴粳。
句 其二
陆佃（宋代）

润色圣猷双孔子，调燮元化两周公。
秋日登亭赠薛侍御
杨巨源（唐代）

潦倒从军何取益，东西走马暂同游。

梁王旧客皆能赋，今日因何独怨秋。
刘簿分赐茶
释居简（宋代）

吁嗟草木之擅场，政和御焙登俊良。双龙小凤取巧制，断璧零圭誇袭藏。

晴窗团玉手自碾，旋熁铁坏玄兔盏。瓦瓶只候蚯蚓泣，不复浪惊浮俗眼。

卯金之子我所识，户外青藜扶太一。十袭携来访赏音，清白犹能胜黄白。

君家阿伶两眼花，以德颂酒不颂茶。遂令手阅三百片，风味尽在山人家。

潮从委羽山前涨，少得清涟入瓶盎。瓢瀹天浆睡足时，香演丝纶九天上。
碧泉芍药四首
胡寅（宋代）

晕紫层红各自花，翠痕稠叶整还斜。
有情岂必含春泪，自是殷勤管岁华。
浪淘沙
王庭（宋代）

翠袖卷轻纱。玉腕慵遮。蕊珠宫殿倚彤霞。不愤江南梅信早，争下香车。

月露洗凝华。艳压群葩。暗传春信到天涯。试问东风谁第一，先到人家。
与演侍者
释正觉（宋代）

白鸥定怪盟事寒，杖藜投社不多难。
苇风华雪秋著岸，船月蓬多夜转滩。
丘壑身心徒役梦，江湖臭味赋游般。
它时衣外传来物，唤得回头倒刹竿。
游龙眠
马孝思（清代）

少保幽栖处，溪边曲径开。涧茶留客坐，蔬饭待僧来。

引水穷泉脉，当山垒月台。阶前松柏古，犹望后人培。
偈颂七十一首
释了惠（宋代）

明星照得眼睛穿，眼睛觑得明星落。
夜半依前是子时，敢保不曾成正觉。
贤者之孝二百四十首·丁兰
林同（宋代）

一灵长皎皎，如月不离天。
要以纯诚感，非因刻像然。
庚申元旦行春
沈守正（明代）

元日逢春春事初，舞倡伐鼓建旄旟。风条巳顺青祗令，灵雨刚先白鹿车。

马上红装摇彩凤，辛盘冰缕荐江鱼。故乡此日豪奢甚，搔首何人奉板舆。
次韵君表送仲弓回有作
邹浩（宋代）

北野阴成幄，崇朝得暂休。班荆无浊酒，交辔有清流。

风絮閒相逐，晴丝懒自游。吾行亦朝夕，未拟问功裘。
偈一百二十首 其九十二
释怀深（宋代）

千般说，万般喻，特地令人转不悟。西风昨夜泄天机，郁郁黄花香满路。
万里春·千红万翠
周邦彦（宋代）

千红万翠。簇定清明天气。为怜他、种种清香，好难为不醉。我爱深如你。我心在、个人心里。便相看、老却春风，莫无些欢意。
兰亭诗二首 其二
孙绰（魏晋）

流风拂枉渚，停云荫九皋。
莺语吟修竹，游鳞戏澜涛。
隽笔落云藻，微言剖纤毫。
时珍岂不甘，忘味在闻韶。
湖上
释行海（宋代）

数点红春在杏梢，舞衣歌管醉兰桡。
水边折得新花朵，蝴蝶相随过彩桥。
四和
刘克庄（宋代）

手援鍪弧先奋呼，盛气直传入国都。
屈盘硬语押险韵，有似兵家使诈愚。
专场自矜觜距黠，覆军讵意肝脑涂。
堂堂老将号令肃，中营外栅如联珠。
曾呼项羽作竖子，亦斥李陵为降奴。
彼望麾幢已披靡，此遗巾帼聊揶揄。
深藏区脱避石矢，密设鹿角埋椿株。
始犹哆口学张籍，俄乃庵面如唐衢。
毋庸奏凯论功级，且可按甲休师徒。
献俘奚异获长狄，讳败谨勿书朱儒。
君家人物盛殿午，或披鹤氅击唾壶。
坐观士稚无铠仗，冷笑群谢皆袴襦。
安知出奇电雹速，靡待掩耳并瞬矑。
再衰三韵乃引去，裹创饮血自救扶。
铁鎗漫留姓名在，玉麈有益成败无。
凭轼姑与君王戏，弃甲宜按军法诛。
尝闻匹夫不可狃，蜂虿有毒况国乎。
嗟余久矣精锐铄，驱使不禁诗酒虐。
蝉嘶今懒事章句，鲸吸旧宁论升较。
磨石胡庭要勒铭，策勋辕门因舍爵。
备严岂虑偏师攻，理到何妨异议駮。
周公尚存祓禊礼，子贡讵知观蜡乐。
祈年卜稼信当务，崇饮饰游不宜数。
弟子服矣鸣吻悲，似听于菟啸风壑。
寒墐户牖不敢窥，顾惜床庐愁见剥。
志士之愿在时清，穷人所忧惟岁恶。
钱参戎移任北平二首 其二
胡应麟（明代）

一剑凌空舞雪花，双旌摇日动龙蛇。从来骠骑能忧国，未灭匈奴肯顾家。

苜蓿城边吹筚篥，燕支山下奏琵琶。大标铜柱祈连外，第一凌烟总浪誇。
舟行鲁垆梅市之间偶赋
陆游（宋代）

短发萧萧久挂冠，江湖到处著身宽。
蓼花不逐苹花老，桐叶常先槲叶残。
未卜柴荆临峭绝，且谋蓑笠钓荒寒。
闲人尚媿沙鸥在，始信烟波得意难。
中秋病中口号五言十绝遣兴 其五
曹义（明代）

夜静露华寒，仙家露玉盘。爱他光皎洁，和病揭帘看。
寓舍偶题
潘献可（宋代）

习嬾身无用，幽偏性所欣。
校书随马队，临贴爱鹅群。
公子悲春草，佳人隔暮云。
此山归计決，未信有移文。
贤者之孝二百四十首·子夏
林同（宋代）

为有心中事，琴音自不和。
礼虽弗敢过，哀若未忘何。
早起
王先谦（清代）

不寐看窗色，徐行映日华。水田深戏鸭，村树暗辞鸦。

煮茗依丛竹，移盆接早花。市廛亦不远，幽意自山家。
高宗时语
佚名（唐代）

左相宣威沙漠，右相驰誉丹青。

三馆学生放散，五台令史经明。
溪田过雨图
陈完（明代）

时雨忽已遍，群山朝来晴。溪田涨新绿，沟浍悉皆盈。

惓兹天气涨，布谷声嘤嘤。黾勉事东作，孰计劳其形。

浩浩谷口趣，猗猗丈人情。朅来应徵辟，远入嵩阳城。

写图想旧业，千里云烟横。
雨夜宿实上人山房因题于竹石图
王绂（明代）

竹窗清夜听风雨，蒲座同僧对一灯。自笑身形癯似鹤，谁知心事冷如冰。

茅庵近漏牵萝补，茶鼎将枯汲涧增。明日天晴过湖去，云山烟树绕平陵。
和君实端明登石阁
邵雍（宋代）

平地虽然远，那知物物新。
危楼一百尺，别有万般春。
艾如张
张萱（明代）

艾如张，张于何。君子防未然，民生在厥初。畏首畏尾，身其馀几。

差毫釐，谬千里。
禅房十事 禅板
释绍昙（宋代）

要成片段工夫，须是全身倚靠。虽然只见一边，未许睦州担荷。
还丹复命篇 其八
薛道光（宋代）

散诞无拘系，翛然道转高。妙中藏黑白，闲里恶尘劳。

坐卧三峰稳，丹田二气牢。定知逃世网，名字列仙曹。
寄南安李使君三章 其三
赵蕃（宋代）

如闻舍策已蹁跹，神物护持非药痊。为州莫漫贪良酝，把节何迟复旧毡。

但期米许频仍乞，敢望舟同缥缈仙。别久未能成一诣，故怜终日泥陈编。
送李寺丞归临江
王曾（宋代）

辞荣知退出尘埃，泽国皆推隐逸才。
清世不为王事累，白云重逸帝乡来。
僧因好古留棋诀，鸥为忘机恋钓台。
应见酒旗回马首，远烟浓澹百花开。
送三八弟归九江
王遂（宋代）

燕公最繁盛，子孙十三支。
默数半凋零，坐愈成伤悲。
学不足赢粮，贫或无置锥。
先君尚有言，孙谋敢忘贻。
金溪县孝女庙乐歌三章 其一
杨翮（元代）

灵之来兮两旗张，导旌幢兮锵琳琅。缤晻暧兮相颉颃，并辎軿兮归故乡。

归故乡兮民所望，昭肸蚃兮曶洋洋。庭燎辉兮夜未央，椒兰发兮郁芬芳。

民报祀兮弗敢忘，心屏营兮咸肃将，灵格思兮民乐康。
贺新郎（冰箸）
黄子行（宋代）

开遍寒梅萼。正东皇、排酥砌玉，幻成楼阁。十万琼琚仙女队，来趁春光游乐。向醉里、玉簪轻落。零乱不知何处去，甚人间、一夜东风恶。吹起在，画檐角。

参差向晓森如削。似吴姬、妆残粉指，向人垂著。好似西园笋瘦，红锦衤朋儿乍剥。且莫遣、儿童敲却。拟办羔儿香瓮酒，唤刘叉、来醉尊前约。吟好句，再描摸。
和宣守林子中修撰列岫亭
郭祥正（宋代）

苏州方称白公才，又见宣城谢守来。两处溪山重秀发，一亭风月助徘徊。

水光飐滟龙鳞活，岫影参差雁序开。不用红裙唱金缕，只题佳句殷春雷。
赴职荆湖途中作
张咏（宋代）

阙下过从礼数频，到官忧事更劳神。
每逢山驿连宵住，似待孤云悯此身。
贺新郎 戏次仲举韵
张雨（元代）

金屋书中有。为钱塘佳丽，待寻欢偶。记得朝云前日梦，伏事东坡最久。且不是、郡无官守。日日湖中公事了，更成围、妓女随车后。翁两鬓，秃如帚。老来莫负簪花手。比佳人难得，灵芝三秀。此夕灯花何太喜，便用买红缠酒。催看个、肩舆迎取。有子平生千万足，看明年、堕地于菟走。挂冠去，学疏受。
残句：熊儿投□骥子扶
陈师道（宋代）

熊儿投□骥子扶。
涂中遇雪二绝句
晁说之（宋代）

征裘不是谢庄衣，何事轻霙故故飞。
应是多情要新句，敢酬琼藻触寒威。
西河
汪遵（唐代）

花貌年年溺水滨，俗传河伯娶生人。
自从明宰投巫后，直至如今鬼不神。
玉楼春（隐湖戏作）
辛弃疾（宋代）

客来底事逢迎晚。竹里鸣禽寻未见。日高犹苦圣贤中，门外谁酣蛮触战。

多方为渴寻泉遍。何日成阴松种满。不辞长向水云来，只怕频烦鱼鸟倦。